
	                     Р Е П У Б Л И К А   Б Ъ Л Г А Р И Я
   К О М И С И Я   З А   П Р О Т И В О Д Е Й С Т В И Е  Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
     София 1000, пл. "Света Неделя" №6,  тел: (+359 2)  9401 444 , факс: (+359 2) 9401 595




                                                                       Р Е Ш Е Н И Е  
                                                         №  РС-4530-20-056

Днес, 28.05.2020 година, в град София, Комисията за противодействие на корупцията и за отнемане на незаконно придобитото имущество, в състав:

Заместник - председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева

У С Т А Н О В И:

Производството е по реда на чл. 71, ал. 1, предл. 1 от Закона за противодействие на корупцията и за отнемане на незаконно придобитото имущество, образувано въз основа на Решение за образуване на производство за конфликт на интереси № КИ-082 от 17.03.2020г. на Комисията за противодействие на корупцията и за отнемане на незаконно придобитото имущество (КПКОНПИ) по сигнал с рег. № ЦУ01/4530/10.03.2020г. 
Сигналът е подаден против Мария Петришка – общински съветник в Общински съвет - С. (ОбС-С.).
По същество, твърденията в сигнала са, че Мария Петришка е едновременно общински съветник в ОбС-С. и директор на детска градина „***“ гр. С., неин работодател е кметът на общината и за изпълнението на длъжността си тя получава възнаграждение. Твърди се, че бюджетът на детската градина е част от общинския бюджет и поради това като е взела участие при гласуването и приемането на бюджета на община С. за 2020г., Петришка е нарушила разпоредбите на чл. 56, чл. 58, чл. 59 и чл. 63 от ЗПКОНПИ. 
Към сигнала не са приложени доказателства 
Във връзка с твърденията в сигнала Комисията е изискала и с писма, вх. № ЦУ01/6306 от 15.04.2020г. и № ЦУ01/7030 от 05.05.2020г. на КПКОНПИ, е получила от Постоянната комисия по конфликт на интереси при Общински съвет – С. копия на следните доказателства: клетвен лист на Мария Петришка от 12.11.2019г., Решение № 51/13.02.2020г. на ОбС-С., Протокол № 5 от проведено на 12.02.2020г. заседание на ОбС-С., Доклад на ВРИД кмет на община С., ведно с проект на решение за обсъждане и приемане на Бюджета на община С. с вх. № 108/23.01.2020г. на Община С., ведно с приложения, и протоколи от заседания на Постоянни комисии към ОбС-С., на които е обсъждан бюджета на общината за 2020г.
Комисията е изискала и с писмо, вх. № ЦУ01/6307 от 15.04.2020г. на КПКОНПИ, е получила от ВРИД кмет на община С. заверено копие на трудов договор за назначаване на Мария Петришка на длъжността „директор“ на ДГ „***“ гр. С., длъжностна характеристика и писмо от председател на комисия за провеждане на конкурс от 11.03.2003 година.
Комисията служебно е извършила справки в НБД „Население“, Регистър Булстат и на електронната страница на Общински съвет – С..

След като обсъди събраните в хода на административното производство доказателства, Комисията установи следното от фактическа страна:

Сигналът е подаден от лице с посочени имена, ЕГН, адрес, телефон и е подписан.
Мария Петришка е общински съветник в Общински съвет С., мандат 2019-2023г., видно от приложения  клетвен лист от 12.11.2019 година.
От извършена справка на електронната страница на Община С. се установи, че Мария Петришка е член на Постоянна комисия по Законност, обществен ред и сигурност, местно самоуправлението, безопасност на движението по пътищата и гражданска защита и председател на Постоянна комисия по Образование, култура, здравеопазване, спорт, социални и младежки дейности, интеграция на етническите общности, вероизповедания към ОбС-С..
ДГ „***“, Булстат ***, е общинско детско заведение, второстепенен разпоредител с бюджет на Община С., с директор Мария Петришка.
	Мария Петришка заема длъжността „директор“ на ДГ „***“ по силата на трудов договор № 13 от 11.03.2003г., сключен с кмета на община С..
От представено по преписката писмо с вх. № ЦУ01/6306 от 15.04.2020г. на КПКОНПИ от председателя на Постоянна комисия по конфликт на интереси към ОбС-С. се установява, че на заседания на Общински съвет – С., мандат 2019-2023г., не са гласувани решения, конкретно свързани с ДГ „***“.
С писмо вх. № 108/23.01.2020г. на Общински съвет С.,  ВРИД кмет на Община С. – Н. Ф. е представила доклад и проект на решение за обсъждане и приемане на бюджета на Община С. за 2020г., инвестиционна програма, поименен списък на капиталовите разходи и разчетите на сметките за средства от Европейския съюз.

На 11.02.2020г., на съвместно заседание на Постоянните комисии по „Законност, обществен ред и сигурност, местно самоуправлението, безопасност на движението по пътищата и гражданска защита“, по „Социална и инженерна инфраструктура на общината, териториално – селищно устройство, общинска собственост, екология,селско и горско стопанство“, по „Образование, култура, здравеопазване, спорт, социални и младежки дейности, интеграция на етническите общности, вероизповедания“, по „Бюджет, финанси, икономика, национални програми и европейски фондове, туризъм“ и по "Конфликт на интереси" към Общински съвет С., с 9 гласа „за”, „против - 0, „въздържали се” - 1 е допуснато на редовно заседание на ОбС-С. предложението за бюджета на Община С. за 2020г. С писмо вх. № ЦУ01/7030 от 05.05.2020г. на КПКОНПИ, председателят на Постоянна комисия по конфликт на интереси към ОбС-С. е предоставил информация, че съгласно чл. 29 от Правилника за организацията и дейността на Общински съвет – С., неговите комисии и взаимодействието му с Общинска администрация – С. (мандат 2019-2023г.) на заседанията на постоянни комисии към ОбС-С. се води съкратен протокол и гласуването не е поименно.
            С Решение № 51 от 13.02.2020г., взето с Протокол № 5, Общински съвет – С. е приел бюджета на Община С. за 2020г. С т. 1.2. от Решение № 51 от 13.02.2020 г. на Общински съвет – С. е приета разходната част по бюджета на общината, разпределен по функции, групи, дейности и параграфи, съгласно Приложение № 2 и 3. Съгласно Функция „Образование“, дейност 311 „Детски градини“ от Приложение № 3, са предвидени разходи в размер на 416 066 лв. за заплати и възнаграждения, осигурителни вноски от работодателя, издръжка, храна, медикаменти, инвентар и др. на детски градини на територията на Община С..
	Видно от списъка на поименното гласуване, Мария Петришка е гласувала „за“.

Въз основа на така изяснената фактическа обстановка, Комисията установи следното от правна страна:

За да е осъществен конфликт на интереси по смисъла на чл. 52 от ЗПКОНПИ, следва да са налице три кумулативно изискуеми предпоставки: лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 53 и  чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързаното с него лице, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Като общински съветник в Общински съвет - С. за мандат 2019-2023г., Мария Петришка е лице, заемащо висша публична длъжност по смисъла на чл. 6, ал. 1, т. 32 от ЗПКОНПИ. 
С оглед горното КПКОНПИ е компетентна да разгледа подадения сигнал.
В правомощие на Общинския съвет, съгласно разпоредбата на чл. 21, ал. 1, т. 6 от ЗМСМА е приемането и изменението на годишния бюджет на общината, осъществяването на контрол и приемане на отчета за изпълнението му, а съгласно чл. 33, ал. 1, т. 3 общинският съветник има право да участва в обсъждането и решаването на всички въпроси от компетентността на съвета.
На основание чл. 36, ал. 1, т. 1 от ЗМСМА, общинският съветник е длъжен да присъства на заседанията на общинския съвет и на комисиите, в които е избран, и да участва в решаването на разглежданите въпроси.
От представения по преписката протокол от 11.02.2020г. от съвместно заседание на постоянните комисии към ОбС-С., е видно, че са присъствали 10 от общо 11 общински съветници. От справка на електронната страница на Община С. се установява, че единствено общинският съветник И. И. не участва в нито една постоянна комисия. От това следва, че Мария Петришка е участвала на заседанието и е упражнила свои правомощия по служба, като е гласувала допускането до редовно заседание на ОбС-С. на внесеното предложение от ВРИД кмет на община С. за бюджета на Община С. за 2020 година. Предвид факта, че на заседанията на постоянните комисии при ОбС-С. се води съкратен протокол, при липса на поименно гласуване на общинските съветници, не би могло да се установи как е гласувала Мария Петришка.

Съгласно чл. 24 от Закона за предучилищното и училищното образование (ЗПУО) Детската градина е институция в системата на предучилищното и училищното образование, в която се отглеждат, възпитават, социализират и обучават деца от тригодишна възраст до постъпването им в I клас в съответствие с държавния образователен стандарт за предучилищното образование. Видно от чл. 280, ал. 1 от ЗПУО дейностите в системата на предучилищното и училищното образование се финансират със средства от държавния бюджет, бюджетите на общините, европейски фондове и програми и други източници.
От представения по преписката Трудов договор № 13 от 11.03.2003г. е видно, че страни по трудовото правоотношение са Мария Петришка и кмета на община С..
В качеството си на общински съветник в Общински съвет – С., Мария Петришка е гласувала за приемането на Решение № 51/13.02.2020г. на ОбС-С., с което се приема бюджета на общината за 2020г. 
От значение за установяване или не установяване конфликт на интереси е конкретно поведение на лицето, заемащо висша публична длъжност при изпълнение на правомощията му по служба, както и дали това поведение е в частен интерес негов или на свързано с него лице.
Съгласно чл. 44, ал. 1, т. 5 от ЗМСМА и чл 84, ал. 1 и ал. 4 от Закона за публичните финанси (ЗПФ), органът, който има правомощия да организира изпълнението и разходването на общинския бюджет, и който има правомощия да внесе в общинския съвет окончателен проект на бюджета, в който, предвидените разходи са описани по пера, дейности и основни параграфи, е кметът на съответната община. Видно от разпоредбата на чл. 11, ал. 1-7 от ЗПФ, кметът на общината съставя проектобюджета и го внася за обсъждане и гласуване в общинския съвет. С гласуването на общинския бюджет се цели постигане на финансово осигуряване на посочените в него дейности на общината, като общинският съвет задължава ръководителите на бюджетни звена, финансирани от общинския бюджет, да извършват разходи до размера и в съответствие с планираните средства в годишния бюджет, съгласно разпоредбата на чл.21, ал.1, т.6 от ЗМСМА.
Гласувайки на съвместно заседание на постоянните комисии към ОбС-С. от 11.02.2020г. допускането до редовно заседание на ОбС-С. на внесеното предложение от ВРИД кмет на община С. за бюджета на Община С. за 2020 година и гласувайки за приемането на Решение № 51/13.02.2020г. на ОбС-С., Мария Петришка е изпълнявала вменените ѝ по закон задължения в съответствие със спецификата на заеманата от нея висша публична длъжност. Не е налице частен интерес за Петришка, който може да повлияе върху безпристрастното и обективно изпълнение на правомощията или задълженията ѝ по служба. 
 Това е така предвид обстоятелството, че с Решение № 51/13.02.2020г. се определя приходната и разходната част по бюджета на общината, за съответната календарна година и касае финансовата рамка на дейностите на територията на Община С., както й разчета за държавни дейности на второстепенните разпоредители с бюджетни кредити, между които е и ДГ „***“ гр. С., която е общинска детска градина. Предвидените разходи за детски градини на територията на община С. представляват регулярни годишни такива във връзка със заплати на персонала и обща издръжка на предучилищните заведения. С решението за приемане на бюджета не се създават предпоставки за получаване на облага и не се гарантират допълнителни финансови средства, които да облагодетелстват Петришка, в качеството ѝ на директор на детската градина. Освен това, размерът на нейното възнаграждение като директор се определя от кмета на община С., а не от общинския съвет. 
Предвид изложеното, се налага извода, че при гласуването на съвместно заседание на постоянните комисии към ОбС-С. от 11.02.2020г. и при гласуването на Решение № 51/13.02.2020г. на ОбС-С. са налице два от елементите на състава на конфликт на интереси, а именно: лице, заемащо висша публична длъжност и упражнени от лицето правомощия по служба. Липсва частен интерес – негов или на свързано с него лице. Липсата на който и да е елемент от понятието „конфликт на интереси“ обуславя извод за невъзможност за нарушаване на забраните по Глава Осма, Раздел II от ЗПКОНПИ, които представляват негова проявна форма и води до липсата на конфликт на интереси по смисъла чл. 52 от ЗПКОНПИ.
           Предвид горното, Комисията за противодействие на корупцията и отнемане на незаконно придобито имущество, на основание чл. 74, ал. 1 и ал. 2 от ЗПКОНПИ,


                                                          РЕШИ:

НЕ УСТАНОВЯВА конфликт на интереси по отношение на Мария Петришка с ЕГН ***, общински съветник в Общински съвет - С. и в това ѝ качество лице, заемащо висша публична длъжност по смисъла на чл. 6, ал. 1, т. 32 от ЗПКОНПИ, във връзка с участие на съвместно заседание от 11.02.2020г. на Постоянните комисии към ОбС-С. и гласуване допускането до редовно заседание на ОбС-С. на внесеното предложение от ВРИД кмет на община С. за бюджета на Община С. за 2020г. и гласуване на Решение № 51/13.02.2020г.  на Общински съвет - С., поради липса на частен интерес.
Препис от решението да се изпрати на Окръжна прокуратура – П., с оглед преценка за реализиране на правомощията по чл. 76, ал. 2 от ЗПКОНПИ.



КОМИСИЯ:

ЗАМЕСТНИК - ПРЕДСЕДАТЕЛ:……………../п/….……/АНТОН СЛАВЧЕВ/

ЧЛЕН:…………………….……/п/………..…….……/АНТОАНЕТА ЦОНКОВА/

ЧЛЕН:………………………..…/п/……....………….………../ПЛАМЕН ЙОЦОВ/

ЧЛЕН:…………….…………/п/……………..…................../СИЛВИЯ КЪДРЕВА/

